**Έκθεση της Κοινοβουλευτικής Επιτροπής** **Ενέργειας, Εμπορίου, Βιομηχανίας και Τουρισμού για την πρόταση νόμου «Ο περί Εταιρειών (Τροποποιητικός) (Αρ. 3) Νόμος του 2017»**

**Παρόντες:**

Κυριάκος Χατζηγιάννης, πρόεδρος Ανδρέας Πασιουρτίδης

Νίκος Σύκας Χρύσης Παντελίδης

Κώστας Κώστα Μιχάλης Γιακουμή

Γιαννάκης Γαβριήλ Σταύρος Παπαδούρης

 Η Κοινοβουλευτική Επιτροπή Ενέργειας, Εμπορίου, Βιομηχανίας και Τουρισμού μελέτησε την πιο πάνω πρόταση νόμου σε τέσσερις συνεδρίες της, που πραγματοποιήθηκαν στις 7 Δεκεμβρίου 2021, καθώς και στις 30 Μαΐου και στις 13 και 20 Ιουνίου 2023. Η πρόταση νόμου κατατέθηκε στη Βουλή κατά την προηγούμενη βουλευτική περίοδο στις 24 Φεβρουαρίου 2017, από τους βουλευτές κ. Χρίστο Χρίστου και Λίνο Παπαγιάννη εκ μέρους του Εθνικού Λαϊκού Μετώπου και στη συνέχεια στους εισηγητές της προστέθηκαν οι βουλευτές κ. Ηλίας Μυριάνθους εκ μέρους της ΕΔΕΚ-Σοσιαλιστικό Κόμμα, Ζαχαρίας Κουλίας, βουλευτής εκλογικής περιφέρειας Αμμοχώστου, καθώς και Χαράλαμπος Θεοπέμπτου και Σταύρος Παπαδούρης, εκ μέρους του Κινήματος Οικολόγων-Συνεργασία Πολιτών.

 Στο πλαίσιο των συνεδριάσεων της επιτροπής κλήθηκαν και παρευρέθηκαν ενώπιόν της η Έφορος Εταιρειών και Διανοητικής Ιδιοκτησίας, εκπρόσωποι του Υπουργείου Ενέργειας, Εμπορίου και Βιομηχανίας, του Υπουργείου Οικονομικών και του Τμήματος Φορολογίας του ίδιου υπουργείου, της Νομικής Υπηρεσίας της Δημοκρατίας, του Παγκύπριου Δικηγορικού Συλλόγου, του Συνδέσμου Εγκεκριμένων Λογιστών Κύπρου (ΣΕΛΚ), του Συνασπισμού Μικρών Επιχειρήσεων και Αυτοεργοδοτουμένων (ΣΥΜΕΑ), της Ομοσπονδίας Εργοδοτών και Βιομηχάνων (ΟΕΒ), του Κυπριακού Εμπορικού και Βιομηχανικού Επιμελητηρίου (ΚΕΒΕ), της Παγκύπριας Οργάνωσης Βιοτεχνών Επαγγελματιών Καταστηματαρχών (ΠΟΒΕΚ), του Κυπριακού Συνδέσμου Καταναλωτών και της Παγκύπριας Ένωσης Καταναλωτών και Ποιότητας Ζωής. Το Συμβούλιο Οικονομίας και Ανταγωνιστικότητας Κύπρου, παρ’ όλο που κλήθηκε, δεν εκπροσωπήθηκε στις συνεδρίες της επιτροπής.

 Σημειώνεται ότι στο στάδιο της συζήτησης παρευρέθηκαν επίσης τα μέλη της επιτροπής κ. Αβέρωφ Νεοφύτου, Πανίκος Λεωνίδου και Ηλίας Μυριάνθους και τα μη μέλη της κ. Ονούφριος Κουλλά, Μάριος Μαυρίδης, Ζαχαρίας Κουλίας, Λίνος Παπαγιάννης και Σωτήρης Ιωάννου.

 Σκοπός της πρότασης νόμου, όπως αυτή αρχικά κατατέθηκε στη Βουλή, είναι η τροποποίηση του περί Εταιρειών Νόμου, ώστε να απαλειφθεί η υποχρέωση καταβολής ετήσιου τέλους ύψους τριακοσίων πενήντα ευρώ (€350) από όλες τις εγγεγραμμένες εταιρείες.

 Σύμφωνα με την αιτιολογική έκθεση που συνοδεύει την πρόταση νόμου, το υπό συζήτηση ετήσιο τέλος αποτελούσε ένα μέτρο που επιβλήθηκε το έτος 2011 για σκοπούς οικονομικής εξυγίανσης του κράτους. Η καταβολή του εν λόγω τέλους, σύμφωνα με την ίδια έκθεση, κρίνεται άδικη και δυσανάλογη, αφού επιβάλλεται σε όλες τις εταιρείες ανεξαρτήτως του μεγέθους τους.

 Σημειώνεται ότι η εξέταση της πρότασης νόμου άρχισε κατά την προηγούμενη βουλευτική περίοδο, στο πλαίσιο της οποίας η επιτροπή, υπό την τότε σύνθεσή της, παρουσία εκπροσώπων των αρμόδιων υπηρεσιών και εμπλεκόμενων φορέων, συζήτησε την πρόταση νόμου σε δύο συνεδρίες της, οι οποίες πραγματοποιήθηκαν στις 8 Μαΐου 2018 και στις 17 Σεπτεμβρίου 2019, χωρίς ωστόσο να ολοκληρωθεί η συζήτησή της.

 Στο πλαίσιο της συζήτησης της πρότασης νόμου κατά την παρούσα βουλευτική περίοδο, τον Δεκέμβριο του έτους 2021, ο εκπρόσωπος του Υπουργείου Οικονομικών δήλωσε ότι το υπουργείο δεν συμφωνεί με την κατάργηση του ετήσιου τέλους, καθώς, εξαιτίας της πανδημίας COVID-19, έχουν προκύψει σοβαρές επιπτώσεις στον οικονομικό τομέα, που οδήγησαν στη μείωση των εσόδων του κράτους. Παράλληλα, επισήμανε ότι τα κρατικά έσοδα από την είσπραξη του εν λόγω τέλους είχαν ήδη περιληφθεί στον κρατικό προϋπολογισμό του 2022.

 Ο εκπρόσωπος του Υπουργείου Ενέργειας, Εμπορίου και Βιομηχανίας, αφού δήλωσε ότι το όλο θέμα μελετάται από το υπουργείο, επισήμανε ότι αυτό που θα μπορούσε να γίνει στο παρόν στάδιο είναι να παραταθεί η προθεσμία καταβολής του εν λόγω τέλους, ώστε να μην υπάρξει επιπρόσθετη επιβάρυνση.

 Σε μεταγενέστερο χρόνο, στο πλαίσιο της συνέχισης της συζήτησης της πρότασης νόμου ενώπιον της επιτροπής, ο Υπουργός Οικονομικών, με επιστολή του ημερομηνίας 9 Ιουνίου 2023, σημείωσε ότι δεν προκρίνεται η κατάργηση ή/και διαφοροποίηση του εν λόγω ετήσιου τέλους, καθότι αυτή θα επιφέρει μεγάλη απώλεια στα δημόσια έσοδα και θα επηρεάσει τον δημοσιονομικό σχεδιασμό. Περαιτέρω, σύμφωνα με τον ίδιο, στο πλαίσιο της φορολογικής μεταρρύθμισης, έχει ανατεθεί σε εξωτερικούς μελετητές η αξιολόγηση του φορολογικού συστήματος και ο καθορισμός των επιλογών για τον προσδιορισμό του νέου φορολογικού πλαισίου, το οποίο θα βασίζεται στη διαφάνεια, την απλότητα και το χαμηλό φορολογικό βάρος.

 Η Έφορος Εταιρειών και Διανοητικής Ιδιοκτησίας συμφώνησε με τις θέσεις του Υπουργού Οικονομικών και παράλληλα ανέφερε ότι το έτος 2022 εισπράχθηκαν περίπου €41 εκατομ. από την καταβολή του ετήσιου τέλους, ενώ εκκρεμεί η είσπραξη περίπου €30 εκατομ. από προηγούμενα έτη.

 Η εκπρόσωπος της Νομικής Υπηρεσίας της Δημοκρατίας, με γραπτό υπόμνημά της το οποίο απέστειλε στην επιτροπή, επισήμανε ότι η άσκηση της δημοσιονομικής πολιτικής είναι, τόσο από τη φύση της όσο και εκ του νόμου, αρμοδιότητα της εκτελεστικής εξουσίας, καθότι η κυβέρνηση έχει την ευθύνη της διαχείρισης των δημόσιων οικονομικών με βάση τον περί της Δημοσιονομικής Ευθύνης και του Δημοσιονομικού Πλαισίου Νόμο. Ειδικότερα, η εκτελεστική εξουσία έχει τη συνολική εικόνα των δημόσιων οικονομικών, ώστε με ασφάλεια και τεχνογνωσία να τηρεί τις πέντε κρίσιμες αρχές, αυτές της βιωσιμότητας, της συναίνεσης, της σταθερότητας, της συνέπειας και της διαφάνειας. Συνεπώς, σύμφωνα με την ίδια, οι προτάσεις νόμου επηρεάζουν τον δημοσιονομικό σχεδιασμό και παραβιάζουν την αρχή της διάκρισης των εξουσιών, η οποία είναι διάχυτη στο Σύνταγμα της Κυπριακής Δημοκρατίας.

 Ο εκπρόσωπος του Παγκύπριου Δικηγορικού Συλλόγου συμφώνησε με τον σκοπό και τις επιδιώξεις της πρότασης νόμου, επισημαίνοντας ότι το εν λόγω τέλος είναι δυσβάστακτο και δυσανάλογο. Επίσης, εξέφρασε την άποψη ότι η επιβολή του αντίκειται στην υποχρέωση που προβλέπεται στη σχετική ευρωπαϊκή Οδηγία, σύμφωνα με την οποία τα κράτη μέλη οφείλουν να επιβάλλουν αναλογικά τέλη για την τήρηση του μητρώου εταιρειών τα οποία δεν πρέπει να υπερβαίνουν το σχετικό διοικητικό κόστος.

 Ο εκπρόσωπος του ΣΕΛΚ συμφώνησε με τον σκοπό και τις επιδιώξεις της πρότασης νόμου και επισήμανε ότι η επιβολή του εν λόγω τέλους αποτελεί άνιση μεταχείριση σε βάρος των εταιρειών.

 Σημειώνεται ότι οι εκπρόσωποι του Κυπριακού Συνδέσμου Καταναλωτών, της Παγκύπριας Ένωσης Καταναλωτών και Ποιότητας Ζωής, του ΣΥΜΕΑ, της ΟΕΒ, του ΚΕΒΕ και της ΠΟΒΕΚ συμφώνησαν επίσης με τους σκοπούς και τις επιδιώξεις της πρότασης νόμου.

 Η επιτροπή, αφού έλαβε υπόψη όλα όσα τέθηκαν ενώπιόν της, αποφάσισε να τροποποιήσει το κείμενο της πρότασης νόμου, ώστε όλες οι εγγεγραμμένες εταιρείες να υποχρεούνται στην καταβολή ετήσιου τέλους ύψους διακοσίων ευρώ (€200) για το έτος 2024 και ύψους εκατόν ευρώ (€100) για το έτος 2025 και από την 1η Ιανουαρίου 2026 η υποχρέωση καταβολής ετήσιου τέλους να καταργηθεί.

 Υπό το φως των πιο πάνω, η Κοινοβουλευτική Επιτροπή Ενέργειας, Εμπορίου, Βιομηχανίας και Τουρισμού επιφυλάχθηκε να τοποθετηθεί επί των προνοιών της πρότασης νόμου, όπως αυτή έχει τροποποιηθεί σύμφωνα με τα πιο πάνω, κατά τη συζήτησή της στην ολομέλεια του σώματος.

11 Ιουλίου 2023

Αρ. Φακ.: 23.02.058.027-2017

XA/ΧΓ/ΝΚ